Nordjyske Stine Rex gennemførte det 246,8 kilometer lange ultraløb Spartathlon som den hurtigste danske kvinde nogensinde.

Man kan nyde en bryllupsferie på mange måder. Stine Rex og hendes mand Dan Rex Christensen fra Aalborg valgte at rejse til Grækenland. Ikke for at dase ved en pool, men for at Stine Rex kunne løbe Spartathlon fra Athen til Sparta. - Det er bare den fedeste oplevelse, siger ekstremløberen, der havde sin mand med som coach. Stine Rex gennemførte løbet, der regnes for at være verdens hårdeste og mest prestigefyldte løb. Det er en strækning på 246,8 kilometer, der skal tilbagelægges, og deltagerne har kun 36 timer til at gøre det. Stine Rex behøvede blot 30 timer, 13 minutter og 37 sekunder. Hun gjorde det som den hurtigste danske kvinde nogensinde. Stine Rex er til daglig er fitnesskoordinator og har trænet ved at integrere løb i hverdagen. - Jeg bringer og henter for eksempel altid mine børn Emma og Emil ved at løbe op til børnehaven med dem i en babyjogger, siger hun og tilføjer: - Det er en god måde at være sammen med sine børn, og det er på løbeturene, jeg har lært dem alfabetet, siger Stine Rex.